વૈશ્વિક પ્રવાહ પાછળ સ્થાનિકમાં ઇન્ટ્રા ડેમાં બે તરફી તોફાની વધઘટ પછી રિલાયન્સની આગેવાની હેઠળ સેન્સેક્સમાં સુધારો જોવાયો હતો. રિલાયન્સમાં ગત્ સપ્તાહના આકરા ઘટાડા પછી ઝડપી પ્રત્યાઘાતી સુધારો જોવાયો હતો. રિલાયન્સ ઉપરાંત ઓઇલ માર્કેટિંગ કંપનીઓના શેરોમાં પણ બે દિવસના તીવ્ર ઘટાડા પછી નીચા મથાળે વેલ્યૂ બાઇંગ જોવાયું હતું. કંપનીઓએ પેટ્રોલિયમ પ્રોડક્ટના ભાવમાં વધારો કરવાના સમાચારની પાછળ મંદીવાળાઓએ વેચાણ કાપ્યા હતા. મૂડીઝના રિપોર્ટમાં કંપનીઓ પર ધારણા કરતાં ઓછો બોજો આવતો હોવાનું જોવાતા તેની પણ પોઝિટીવ અસર જોવાઈ હતી. ચીનના શેરબજારની સાથે સાથે એશિયાના અન્ય શેરબજાર નરમ હતાં તો ઇટાલીના બજેટનો વિવાદ વકરતા યુરોપના શેરબજાર એક ટકા સુધી નીચા ખુલ્યા હતા. આંતરરાષ્ટ્રીય બજારમાં ઇરાન પ્રત્યે ઓઇલ સપ્લાય અંગે અમેરિકાનું વલણ ઢીલુ પડે તેવી સંભાવના પાછળ ક્રૂડના ભાવમાં દોઢ ટકા સુધીનો ઘટાડો જોવાયો હતો. ઇન્ટરનેશનલ બજારમાં મેટલના ભાવમાં પણ ઝડપી ઘટાડો જોવાયો હતો.